Mikulec, Roman, minister vnútra SR (2020-07-23):
Vážený pán predsedajúci, vážení prítomní, dámy, páni, myslím, že od rána už tu bolo povedaného toho dosť, a ja sa nebudem prioritne vyjadrovať k jednotlivým dôvodom, ktoré tu boli z vašej strany odprezentované na to, aby bol dnes odvolávaný premiér Igor Matovič, lebo si myslím, že by som sa len opakoval v tom zmysle, že celé toto je absolútne nezmyselné. O to viac, že určite viacerí z vás zaregistrovali, že dnes znova prebiehal súdny proces jednej z najdôležitejších káuz, ktoré tu boli a stále sú, jeho dôsledky, a to je vražda Jána Kuciaka a jeho snúbenice a myslím si, že tento človek vyrástol a mohol tu pôsobiť v rámci Slovenskej republiky práve v období, kedy ste boli za posledných dvanásť rokov pri vláde vy. Myslím si, že je nám všetkým jasné, prečo sa tu dnes stretávame. Opozícia, ktorá tento štát drancovala dvanásť rokov, nemá, resp. má tú drzosť hovoriť o neschopnosti súčasnej vlády nastaviť hospodársky a všestranný rozvoj krajiny. Spomínate nedostatočné zvládnutie dôsledkov krízy a absenciu komplexného plánu na transformáciu Slovenska po pandémii a neschopnosť viesť túto krajinu dopredu. Námietky, ktoré vy ako opozícia dávate, by boli namieste, ako-tak by boli namieste, keby sme boli na konci volebného obdobia, ale v žiadnom prípade nie sú namieste momentálne a v tomto období, kedy, ako veľmi dobre viete, sme zdedili krajinu a vôbec vládnutie v období, ktoré nikto ani z vás, ani z nás si nevedel celkom predstaviť, čo sa týka koronakrízy a pandémie. O to viac, že sme chod krajiny zdedili po ľuďoch, resp. po „lídroch“, ktorí dlhé roky drancovali štátny rozpočet a z krajiny ste si urobili eseročku. Vážená opozícia, výsledok volieb, si myslím, že hovorí sám za seba a ľudia po ix rokoch vám dali jednoznačnú vizitku. Štát, v ktorom sa človek len s obrovským šťastím domôže pravdy, spravodlivosti a poctivej lekárskej starostlivosti, je len vašou vizitkou. A dovoľte mi v tomto zmysle povedať, že ja viem veľmi dobre osobne, o čom hovorím. Pretože ja sám som bol obeťou systému, ktorý ste tu zaviedli vy, kedy to bolo o našich ľuďoch, kedy spravodlivosť absolútne neplatila pre vašich ľudí, kedy dokonca vaši ľudia si tu mohli robiť zo systému spravodlivosti, zo systému Policajného zboru, prokuratúry, čo sa im chcelo. Mali ste dlhé a ekonomicky veľmi dobré roky na to, aby občania Slovenskej republiky žili slušne, bezpečne, s pocitom, že keď sa komukoľvek čokoľvek stane, štát sa bude vedieť postarať a bude môcť sa postarať. Namiesto toho ste však zabezpečili len pre vašich ľudí, pre seba a pre svojich obchodných partnerov. To, s akým cynizmom hovoríte o neschopnosti súčasnej vlády riešiť aktuálne problémy Slovenska, je absolútna a nehorázna drzosť. Sami ste totiž do veľkej miery príčinou všetkých tých problémov, ktoré tu sú. Pre príklady nemusím ísť ďaleko. Myslím si, že pán Kaliňák a pani Saková ako moji predchodcovia zanechali v rezorte vnútra veľmi výraznú stopu, a myslím, že výstižnejšie poviem, keď to je veľmi výrazná jazva. Začnem zľahka, napríklad taký projekt, ktorý, myslím, že ak by tu sedela pani Saková, by vedela o ňom, identifikátor fyzickej osoby, na ktorý sme vyčerpali, resp. nie sme, ale vy ste vyčerpali z eurofondov takmer 12 mil. eur, tento projekt nebude pokračovať, pretože bol „tak špičkovo pripravený“, že bude potrebné vypracovať nový projekt. Taký, ktorý nebude mať zásadné negatívne sekundárne dopady na informačné systémy štátnej správy. V roku 2019 ministerstvo vnútra bez akejkoľvek zmluvy a bez verejného obstarávania uhradilo dodávateľovi informačného systému cca 600-tisíc eur za využitie systému pri evidencii oddlžovania nemocníc. Opakujem, bez akejkoľvek zmluvy a verejného obstarávania. V rokoch 2016 až ´19 zaplatilo ministerstvo 6,8 mil. eur za informačný systém s názvom Služby nadlimitného trhoviska. Systém takmer nikto nevyužil. A v roku 2019 zmluvu, ktorá mala trvať sedem rokov, ministerstvo vnútra zrušilo pod tlakom Európskej komisie, pretože bola obstaraná v príkrom rozpore s európskou smernicou aj slovenským právom. Mesačne platí rezort vnútra 60-tisíc eur za informačný systém elektronického verejného obstarávania na základe nevypovedateľnej zmluvy, ktorá je na dobu určitú. A len pre teda vašu informáciu rovnaký informačný systém ponúkajú iné firmy na trhu za cenu 600 eur. Šesťdesiattisíc eur, šesťsto eur. Neuveriteľné. Ďalšia zaujímavosť. Ministerstvo nakúpilo bez akéhokoľvek obstarávania priamym zadaním dopravné lietadlá Airbus a dve dopravené lietadlá Fokker s poukázaním na to, že si to vyžadovali základné bezpečnostné záujmy Slovenskej republiky. Ja by som naozaj veľmi rád vedel, aké to boli tieto základné bezpečnostné záujmy Slovenskej republiky, hlavne v prípade dvoch lietadiel Fokker, ktoré momentálne, ich cena z nadobúdacej ceny cez 40 mil. eur je niekde na 2 mil. a ich prevádzka, resp. údržba je oveľa drahšia, ako je ich súčasná cena a využiteľnosť, a to preto, že už boli nakúpené staré. Ďalším problémom sú predražené tabuľky s evidenčnými číslami. Len pripomínam, že za mojej predchodkyne boli tabuľky obstarané za cenu 4,55 eur bez DPH, zatiaľ čo v Českej republike dosiahli pri porovnateľnom množstve cenu 1,44 eur bez DPH. Teda dlhoročný „exkluzívny“ dodávateľ profituje už z druhého dodatku k pôvodnej zmluve. Môžem vás ubezpečiť, že pripravujeme síce riadne verejné obstarávanie, ktoré ak nestihneme do konca roka, možno budeme musieť predĺžiť túto zmluvu, ale dôležité je, že o tomto probléme sa vedelo roky a nikto s tým absolútne nič neriešil a nerobil. K téme, v akej kondícii ste zachovali krajinu, tu bolo povedané veľmi veľa a k tomu, v akej kondícii ste zanechali ministerstvo vnútra, by som len doplnil, že za mesiace január a február 2020 bolo minutých 98 % celého rozpočtu na informačné technológie pre rok 2020. Tento amatérsky a plytký spôsob riadenia rezortu vyústil do zrušenia množstva dôležitých obstarávaní, ktoré mali navyše pochybné cenovky. Všetky rozhodovacie procesy boli skoncentrované do rúk pár ľudí, niekoľkých vrcholných predstaviteľov, a dôkladne a absolútne v niektorých prípadoch ignorovali názory a potreby svojich podriadených útvarov. Z takýchto rozhodnutí potom vznikali neuvážené rozhodnutia založené na intuitívnych prístupoch bez potrebných analýz. Hovorím napríklad o zrušení tendra na dodávku kamerových systémov určených pre monitoring policajných zložiek, ochranu budov a verejných priestorov za 100 mil. eur. Ministerstvo vnútra pod vaším vedením a podľa Úradu verejného obstarávania porušilo zákon o verejnom obstarávaní tým, že neopísalo predmet zákazky úplne a nestranne, technické požiadavky na predmet zákazky odkazovali na konkrétnych výrobcov a neumožňovali ekvivalentné riešenia. A myslím si, že to je téma. To len dotvára obraz toho, akým spôsobom vy tu teraz idete riešiť odvolávanie premiéra za nejakú diplomovú prácu, a toto je stav toho, akým spôsobom sme my zobrali krajinu do rúk. Keď sa spomenie obstarávanie, akým spôsobom sa toto riešilo za vašej vlády alebo za vlád, ktoré tu boli pred nami, tak spomeniem len jedno a to sa týkalo napríklad vrtuľníkov. Veľmi zaujímavé, vrtuľníky na ministerstve vnútra sa obstarávali štyri roky za niečo cez 40 mil. eur. Po štyroch rokoch zrazu nikomu tie vrtuľníky nevyhovujú, zrazu nikto tie vrtuľníky nepotrebuje v takých špecifikáciách, v akých boli podávané. Prečo asi? Si myslím, že každý z normálne zmýšľajúcich ľudí si vytvorí a ten obraz aj tak vie. Ďalšie, samozrejme, toto verejné obstarávanie na vrtuľníky bolo zrušené a bude vypísané nové tak, aby policajti, hasiči, záchranná služba dostali naozaj to, čo potrebujú, a nie to, čo chcel niekto iný nakupovať. Ďalšia vec sú, a takýchto verejných obstarávaní na ministerstve vnútra je niekoľko, týkajúce sa hasičov, záchranných zložiek, kde hasiči mali objednané súčiastky za vyše 3,5 mil. a čakajú na ne už päť rokov. Päť rokov. Tak ja sa pýtam, čo ste tu za tých päť rokov robili a nielen za päť rokov, ale za oveľa dlhšie obdobie? Všade, kde sa pohnem, lebo chodím, áno, chodím aj medzi jednotlivé zložky, útvary, tak dostávam otázky, kedy sa budú riešiť nákupy automobilov, kedy sa bude riešiť nákup výstrojných súčiastok. Policajti nemajú polokošele, nemajú čo nosiť. Pomaly sa, áno, sami musia hanbiť za to, akým spôsobom sú ustrojení do služby. A to je koho hanba? Toto je hanba Igora Matoviča a jeho vlády? Vy ste tu boli predtým a nikto s tým absolútne nič nerobil. Toto je vaša vizitka, nie vizitka vlády Igora Matoviča. O budovách a pracoviskách polície, v akom sú zúboženom stave mnohé z nich, tak nebudem ani hovoriť. Takisto ako o mnohých budovách Hasičského a záchranného zboru, ktoré mali dávno byť zrekonštruované, ale samozrejme, že investične sa za vašich vlád, v ktorých ste boli a hovoríte o tom, ako v dobrej kondície (kondícii, pozn. red.) ste nám zanechávali krajinu, tak sa investične zabudlo na túto vec. Cez 100 mil. investičných peňazí, 100 mil. eur chýba v rezorte len za posledných pár rokov. Čo sa týka plánovania jakého investovania do rezortu vnútra, uvediem len jeden príklad zo života, aby ste si nemysleli, že si vymýšľam. Úrad na ochranu ústavných činiteľov a diplomatických misií disponuje štyrmi špeciálnymi pancierovými limuzínami z roku 2005 a 2008. Sú zastarané a máme prípady, kedy viete veľmi dobre, že by mali slúžiť na prepravu najvyšších ústavných činiteľov a zahraničných delegácií, máme prípady, ako napríklad pani Merkelová, alebo ten najčerstvejší prípad slovinský prezident pán Borut Pahor, ktorý tu bol, myslím, včera, tak odmietli do takýchto limuzín nasadnúť. Tak vy tu idete rozprávať o hanbe, ktorú niekto robí, Igor Matovič v zahraničí? Toto je vaša hanba, páni! A tých, ktorí tu boli na týchto funkciách v predchádzajúcom období. Ale, áno, hlavné je, že ste mali vo vedení hlavných funkcionárov Úradu na ochranu ústavných činiteľov tých, ktorí sa podieľali na únose Vietnamca. To už teda bola reklama, naozaj. O exponovaných kauzách prípadu ako Kočner, Bašternák a podobne Jankovská, Bödör v poslednom období ani nebudem hovoriť, lebo o tom tu už bolo dneska povedané, myslím si, že dostatočné množstvo. Čo sa týka Bašternáka, mali ste šancu aj za vašej vlády urobiť také podnety na jednotlivé úrady a orgány štátnej správy, aby nemohli jeho príbuzní disponovať s majetkom, ktorý bol účelovo prevedený, ale neurobili ste to. Urobili sme to až my po nástupe novej vlády a na základe toho aj na základe týchto úkonov súd rozhodol, ako rozhodol, a s majetkom sa disponovať ďalej nemôže. Politickí chránenci, vybavovači a obchodníci, ktorí tu už boli spomínaní dnes, Kičura, Jankovská, Kožuch, Kvietik sú dnes stíhaní za závažné zločiny a vy veľmi dobre viete za aké. A ja netvrdím teraz, že to je výsledok len tejto vlády, to nie. Áno, aj Kočner bol zadržaný a zavretý do basy za vašej vlády, ale to neznamená, že s tým Kočnerom mnohí z vás majú rôzne príhody a netvrdím len, tí, ktorí tu sedíte teraz. (Reakcia z pléna.) To sú neni hovadiny, to sú fakty, ktoré boli medializované už niekoľkokrát. Keď sa pozriete na výsledky Eurobarometra, zistíte, že dôvera v políciu je na Slovensku v rámci Európskej únie najnižšia. Polícii dôveruje 40 % občanov Slovenskej republiky. Horšie je na tom už iba Albánsko. A toto chcete povedať, že je výsledok vlády Igora Matoviča? No nie. Aké teda ciele ste si kládli vtedy, aby ste takýto výsledok nedosiahli za vášho vládnutia? Pre porovnanie, v susednej Českej republike polícii dôveruje 68 % občanov. Po mojom nástupe do úradu sme museli urobiť aj množstvo personálnych zmien. Na poste generálneho riaditeľa Nemocnice svätého Michala fungoval človek, ktorý figuroval v Kočnerovej Threeme a ktorý mal za sebou pochybné nákupy vybavenia nemocnice. Tej nemocnice, ktorou sa chválil pán Kaliňák a chválil sa aj tým, akí boli aj s týmto riaditeľom priatelia. Nové vedenie nemocnice sa už dôkladne oboznamuje so situáciou v zariadení a verím, že podnikne adekvátne kroky. Šafárenie s majetkom štátu vám išlo naozaj znamenite. Jediným problémom bolo, že rovnaké nadšenie nezdieľal len Najvyšší kontrolný úrad, ktorý správou z roku 2019 konštatoval výsledky kontroly z rokov 2015 až 2018 pri predaji služobných bytov napríklad. Mohli by sme tu hovoriť aj o kauze bobistov, ktorá nakoniec dopadla tak, že bývalý prezident hasičského zboru pán Nejedlý bol vyslaný na funkciu, ktorá mu bola účelne vytvorená v Prahe ako pridelencovi Hasičského, záchranného zboru. Táto funkcia, samozrejme, už je zrušená, pretože ani ministerstvo zahraničných vecí, ani my sme sa nestotožnili s tým, že takúto funkciu potrebujeme. Mnohé ďalšie personálne zmeny boli vykonané, pretože fungovali aj na ministerstve vnútra ľudia, ktorí napríklad ani nechodili do práce a brali plat, a niekoľko rokov. Úrad splnomocnenca vlády pre schengenský systém AKIS bol takisto zrušený a tento úrad bol zastávaný bývalým štátnym tajomníkom a na sekretariáte mal ľudí, ktorých keď som sa spýtal, čo robia, tak mi odpovedali, že nič. Tak takto to fungovalo. Musia prísť zmeny, ktoré budú hmatateľné a ktoré prinavrátia dôveru občanov Slovenskej republiky v štát a v spravodlivosť. Dnes sa tu snažíte odvolať Igora Matoviča a zdehonestovať niektorých členov vlády, celú vládu za to, akým spôsobom fungovala posledné štyri mesiace, a pritom myslím, že dnes tu bolo odprezentovaných ix príkladov, že to vaše vládnutie smerovalo naozaj divným smerom. Ja ako minister vnútra urobím všetko pre to, aby v tejto krajine sa žilo lepšie, bezpečnejšie, aby profesionáli, ktorí každý deň riskujú a nasadzujú svoj život, a to za každého z nás bez rozdielu, z ktorej politickej strany pochádza, aby mali k svojej práci naozaj vytvorené také podmienky, ktoré si zaslúžia, aby mohli tú prácu, ktorú vykonávať majú, vykonávať bez strachu a bez zbytočných problémov. Rovnako tak občania, ktorí celý svoj život pracujú a odvádzajú dane, si zaslúžia adekvátnu starostlivosť, profesionalitu a vycvičenosť zložiek, ktoré ich majú chrániť a pomáhať. Ďakujem pekne za pozornosť. (Potlesk.)